**Transmetropolitan** je američki satirični distopijski cyperpunk strip koji je napisao Warren Ellis a ilustrirao Darick Robertson. Strip je objavio DC Comics između 1997. i 2002. te ima ukupno 60 izdanja. Serijal je isprva bio dio kratkotrajne podružnice DC Comicsa, Helix, ali se je nakon prve godine preselio u Vertigo. Radnja se odvija oko ciničnog i nekonvencionalnog novinara Spidera Jerusalema koji na neobične načine istražuje razne skandale visokih moćnika u budućnosti. Svoje članke objavljuje u kolumni za časopis *Riječ*, uz pomoć dvije pomoćnice, Yelene i Channon.

Spider se labavo zasniva na ekscentričnom novinaru Hunteru S. Thompsonu. Strip je preveden na nekoliko jezika: talijanski, nizozemski, poljski, portugalski i njemački.

Radnja
------

Negdje u budućnosti, bivši pisac i novinar Spider Jerusalem živi već pet godina sam u izoliranoj kolibi negdje na planini, daleko od gradskog života koji mu je postao odbojan. Ipak, pošto se mora održati ugovora i izdavač traži dvije knjige koje je obećao, Spider se obrije te ponovno spusti svojim starim autom natrag u civilizaciju, u grad. Urbano okruženje u tom gradu je prljavo, prepuno narkomana, zatupljujućih reklama, čudaka i psihopata. Ljudi koji su bili krioničko smrznuti se bude samo da bi ih ustanove izbacile na ulice, gdje nemaju niti novaca niti mjesta gdje bi mogli živjeti, niti se snalaze u tom svijetu. Drugi svoj um prebacuju u digitalno izdanje te postaju kompjuteri u obliku crvene prašine, a uspostavljeni su i kulturni rezervati u kojima se održavaju replike starih civilizacija.

Spider nailazi na svojeg starog šefa, Mitchella Roycea, urednika najvećeg časopisa u gradu, *Riječ*. Spider dobiva novi stan te zadaću pisati kolumne. Prvi zadatak vodi ga do seperatističkog pokreta Tranzijenata, skupine ljudi koji su modificirali svoj DNA kako bi postali druga, vanzemaljska rasa, a koju vodi Fred Christ. Spider svjedoči kako policija upotrijebi nepotrebnu brutalnost protiv benignog pokreta, što dovodi do zanimanja čitatelja. Javni prijenos prebijanja dovodi do toga da se policija povuče, ali Spider biva pretučen zbog toga. S vremenom, Spider dobiva dvije pomoćnice, plavokosu Channon i punkericu Yelenu, nećakinju Roycea. Zajedno s njima, on istražuje i razotkriva razne skandale te ih predstavlja uspavanoj javnosti.

Glavni zaplet odigra se tijekom predsjedničkih izbora za predsjednika SAD-a. Iako Spider smatra da je stari predsjednik loš, ipak zaključuje da je novi kandidat, Gary Callahan, još veće zlo te ima veze sa krajnjom desnicom koja mu je priskrbila klona kao potpredsjedničkog kandidata kako bi ovaj imao savršenu prošlost bez skandala. Kada Spider otkrije taj skandal, Callahanu padne rejting, ali tada nepoznati atentator ubija njegovu omiljenu menadžericu, Vitu Severn. Iz samilosti i poštovanja prema Viti, ljudi glasaju za Callahana te tako ovaj pobjeđuje i postaje novi predsjednik. Callahan započinje vrlo restriktivnu politiku i cenzuru slobodnog tiska, te čak naređuje Spiderovo uhićenje i otpuštanje iz *Riječi*. Ipak, Spider, Yelena i Channon su to i očekivali te uspijevaju pobjeći i sakriti se. Spider se prebacuje u nove novine, nezavisni portal *Rupa*, preko kojeg otkriva da je Alan Schact, Callahanov savjetnik, pedofil.

Olujno nevrijeme uništava grad, a Callahan to iskorištava kako bi uništio sve dokaze u arhivi uredništva *Riječi*. Spideru je dijagnosticirana bolest mozga koja dovodi do propadanja njegovih umnih sposobnosti zbog izloženosti previše Informacijske peludi. Callahan dobiva nove simpatije javnosti nakon što su mu djeca i žena poginuli u prometnoj nesreći pod neobičnim okolnostima. Spider ipak iskorištava svoje zadnje snage te otkriva da je Callahan spavao sa prostitutkama Tranzijanata te dao ubiti Vitu kako bi povećao rejting. Iako se uvodi policijski sat, javnost je dosegla točku vrenja te dolazi do velikih prosvjeda zbog čega Callahan odstupa sa pozicije predsjednika te troši hrpu novaca da se spasi od raznih sudskih postupaka. Spider se vraća natrag u svoju kolibu na osami. Royce mu stiže u posjet a Channon i Yelena mu govore kako je Spiderova bolest sve teža. Spider mu kaže da je bolest teška, da ne može više ni zapaliti cigareatu i te da je u samo 1 % slučajeva došlo do ozdravljenja. Royce, Channon i Yelena odlaze. Spider potom uzima cigaretu te ju zapali jer je pukim slučajem upravo on jedan on onih 1 % pacijenata koji su ozdravili. Tako odluči ostati sam na farmi i uživati u mirovini do kraja života.

Izvori
------

1. ↑  Brian Warmoth (23. listopada 2006). „Debut-Induced Flashback". wizarduniverse.com. Arhivirano iz originala na datum 2007-12-23. Pristupljeno 2014-01-16.

Vanjske poveznice
-----------------

* Članak o stripu na Wired
* Website Darricka Robertsona
* Intervju sa Warrenom Ellison